ገለ ሓረስቶት የመን ክሳብ ክንደይ ዝኣክል ዕምቈት ዘለዎ ዒላታት ኲዒቶም ኣለዉ?
ማያት የመን ብጫት ይነጽፍ
ብሃብቲ ማይ ሃብታም ዝዀነ ከበሳታት የመን፡ ብሰንኪ ብዝሒ ሕርሻ ጫት እናነጸፈ ይኸይድ ከምዘሎ ተሓቢሩ። ሓረስቶት ጫት ኣብ ግርሁ ዒላታት ብምዅዓት፡ ዝረኽብዎ ማይ ዓመት ምሉእ ከየቋረጸ ማይ ንዝደሊ ተኽሊ ጫት ስለ ዘስትይዎ፡ ዕቑር ማይ ከርሲ ምድሪ እናተጸንቀቐ ይኸይድ ኣሎ። ኣብ ግራውቶም ዒላ ዝዅዕቱ ሓደ ሓደ ሓረስቶት ክሳዕ 1500 ሜትሮ ዕምቈት ዘለዎ ዒላ በጺሖም ከም ዘለዉ ጸብጻባት የረድኡ። ኣብ የመን ዓመታዊ ዝሽየጥ ጫት ናይ 800 ሚልዮን ዶላር ናይ ንግዲ ዑደት ከምዝፈጥር ይፍለጥ።
ንሕርሻታት እኽሊ ከይዕብልል 10 ሽሕ ሄክታር ጥራይ እኳ ብመንግስቲ ተፈቒዱ እንተነበረ፡ እቲ ኣወላፊ ተኽሊ ብዘለዎ ተደላይነት ኣብዚ ግዜ እዚ ካብ 167 ሽሕ ሄክታር ንላዕሊ ከም ዝሕረስ ‘ሚድል ኢስት ኦንላይን’ የረድእ። ብሶማላውያን፡ ኢትዮጵያውንን ካልኦት ደቂ ቀርኒ ኣፍሪቃን ናብ ኤውሮጳ ክተኣታቶ ጀሚሩ ዝነበረ ጫት፡ ከተማታት ኣብ ርእሲ ምግዕዛዩ፡ ኣብ ኣእምሮ ሰብ እውን ሓደገኛ መዘዛት ዝገድፍ ቈጽሊ ምዃኑ እናተፈልጠ ብምኻዱ፡ ዳርጋ ኣብ መብዛሕትአን ከም ዝተኣገደ ይሕበር። ጫት ብውኖኻ - ከይደቀስካ ዘህተፍትፍ ኣብ ናይ ቀትሪ ሕልሚ ሸሚሙ ካብ ሓቂ ወጻኢ ኣብ ዝዀነ ሃዋህው ዘእቱ ኣውላፊ ተኽሊ እዩ። ኣብ የመንን ሶማልንን ካብ ሰዓት 11 ንደሓር ከም መኣዲ ተሰሪዑ ብጉጅለታት ብወግዒ ክሕየኽ ይወዓል። ምልእቲ ሃገር ኣብ ምርቃና (ናይ ጫት ስኽራን) ትኣቱ ማለት እዩ።
1500 ሜትሮ